Pou: Moun ak Fanmi DDS yo

Soti nan: Komisyonè Jane F. Ryder

Dat: 4/14/2020

Sijè: Mizajou sou Kowonaviris pou Moun ak Fanmi

Chè Kominote DDS:

Mwen ta renmen bay yon mizajou sou Depatman Sèvis Devlopmantal la (Department of Developmental Services, DDS) kòm repons ak COVID-19 la nan dat madi 14 avril.

Pandan n ap jere kriz san parèy sa a, n ap travay san kanpe pou soutni tout moun ak fanmi nan kominote DDS la. Anksyete, ensètitid, ak gravite viris sa a ka sanble akablan. Nan kriz sante piblik k ap evolye ak tout vitès sa a, paske Sant pou Kontwòl ak Prevansyon Maladi ak Depatman Sante Piblik la mete konsèy yo ajou, n ap fè ajisteman nan konsèy nou yo pou respekte oswa pou depase nòm yo a. Kowòdonatè Sèvis nou yo Disponib epi yo pral kontinye lonje lanmen ba ou. N ap travay ak Sant Sipò Familyal nou yo pou ede fanmi yo pandan n ap founi resous ou bezwen pou kenbe pwòch ou yo an sekirite. N ap soutni pèsonèl swen dirèk nou an, gran ewo enkoni yo ki kontinye fè plis pase sa ki nesesè pou asire ke pwòch ou yo – pitit gason ou yo, pitit fi ou yo, frè, ak sè ou yo – rete an sekirite.

Nou prevwa pwochen semèn sa yo pral difisil pou nou tout. Mwen konnen nou tout santi enpak COVID-19 la nan tout aspè nan lavi nou, ki gen ladan travay nou, fanmi, ak zanmi nou yo. DDS angaje pou travay avèk ou, epi pou soutni oumenm ak pwòch ou yo pandan peryòd difisil sa a.

Biwo Zòn nou an se pwen kontak prensipal DDS la pou oumenm konsènan sèvis ak sipò kontini epi li pral rete an kontak avèk ou pou ede ou diminye tout pètibasyon epi asire ke yo reponn ak bezwen yo.

Nou pral kontinye fè mizajou nan sitwèb Resous ak Sipò DDS pou COVID-19 la ak rezo sosyal yo lè enfòmasyon yo vin disponib. Tanpri kontakte Biwo Zòn ou an pou tout kesyon imedya oswa pou jwenn èd.

Mèsi,

Jane F. Ryder

Komisyonè

Depatman Sèvis Devlopmantal

**Tès Mobil**

Kounyeya tès mobil disponib pou rezidan ak pèsonèl nan DDS yo nan pwogram rezidansyèl ke Eta a jere oswa ke founisè jere grasa yon patenarya ak Fallon Ambulance ak MassHealth. Tès mobil la te kòmnase nan wikenn pase, sa ki te kòmanse nan etablisman nou yo nan Hogan ak Wrentham ak fwaye kote yon moun prezante sentòm oswa yon rezidan oswa pèsonèl gen yon ka konfime pou COVID-19.

**Mizajou Konsèy sou Pwogram Rezidansyèl DDS la**

DDS te kominike konsèy ki ajou pou pwogram rezidansyèl yo. Konsèy sa yo swiv rekòmandasyon pi resan ki soti nan Depatman Sante Piblik Massachusetts (Department of Public Health, DPH) la epi yo gen ladan gwo mizajou sou politik ak pwotokòl anrapò ak:

* Kisa COVID-19 la ye ak fason li pwopaje.
* Restriksyon sou Vizitè yo.
* Pèsonèl Depistaj la.
* Pwotokòl pou Mask pou Vizaj.
* Tès Mobil.
* Deklare Ka Pozitif yo nan DDS.
* Swen sou Plas.
* Deplase Rezidan yo nan yon Lòt Sit.
* Ekipman Pwoteksyon Pèsonèl (Personal Protective Equipment, PPE).
* Netwayaj ak Netwayaj Afon.

Pou plis enfòmasyon, tanpri gade tout konsèy ajou yo la a:

<https://www.mass.gov/doc/dds-residential-program-guidance-dds-updated-april-13/download>

**Mask pou Figi**

Pou anpeche pwopagasyon COVID-19 la, kounyeya pèsonèl la gen egzijans pou mete pwoteksyon figi an twal yo, sa ki enkli pwoteksyon pou figi si PPE ki apwouve a pa disponib. Si pwòch ou an genyen yon ka pozitif COVID-19, yo ka mande pou li mete yon mask sou figi li si li ka fè li san sa pa mete li arisk, tankou pwoblèm pou respire.

**Sant Retablisman COVID-19 yo**

Nan yon efò pou pwoteje pi byen moun DDS ap sèvi yo ak pèsonèl swen dirèk nou an, n ap louvri sant retablisman ak sant izòlman COVID-19 nan twa etablisman DDS nou yo. Sit sa yo pral disponib pou moun DDS ki teste pozitif pou COVID-19 epi ki anmezi pou rete nan karantèn lakay yo an sekirite. Epitou anpil nan founisè nou yo ap devlope lòt sit rezidansyèl dijans epi yo pral kominike avèk ou alavans, si sa ta rekòmande pou pwòch ou an.

**Sante**

Si oumenm oswa nenpòt moun nan fanmi ou gen sentòm maladi (lafyèv, tous, oswa difikilte pou respire) oswa posiblite ekspozisyon nan viris COVID-19 la, tanpri pran mezi sa yo:

* Verifye sentòm ou yo sou entènèt: [buoy.com/mass](http://buoy.com/mass)
* Kontakte doktè swen jeneral ou an epi swiv konsèy li.
* Kontakte liy epidemyoloji DPH Massachusetts la nan: (617) 983-6800.

Pou enfòmasyon pi resan sou COVID-19, tanpri rele 2-1-1 oswa vizite: [mass.gov/covid19](http://mass.gov/covid19)

**Komite Pwoteksyon Moun ki gen Andikap (Disabled Persons Protection Committee, DPPC)**

Pou deklare abi fizik, emosyonèl, ak seksyèl oswa neglijans ou sispèk ki fèt sou yon moun ki gen yon andikap, kontakte liy dirèk 24 sou 24 DPPC a:

* 1-800-426-9009
* 1-888-822-0350 (TTY)

**Sipò Familyal**

Sant Sipò Familyal DDS finanse yo la pou ede ou travèse kriz sa a epi yo ka yon sous pou sipò dijans ak enfòmasyon konsènan resous lokal yo. Tanpri kontakte Biwo Zòn DDS ou an si ou bezwen èd pou konekte ak Sant Sipò Familyal lokal ou an.

**Istwa Teknoloji Soutyen**

DDS ta renmen prezante istwa reyisit avèk teknoloji soutyen yo pou lòt moun ka wè itilizasyon ak avantaj zouti sa yo. Si ou te reyisi itilize teknoloji sipò yo, tankou tablèt, asistan vokal, telemedsin, oswa sèvis adistans, fè nou konnen. Kontakte nou sou Facebook, Twitter, ak Instagram @DDSmass pou pataje istwa ou an.